318/1991 Sb.
Zákon Slovenskej národnej rady o Štátnom vodohospodárskom fonde Slovenskej republiky

318
ZÁKON
Slovenskej národnej rady
z 9. júla 1991
o Štátnom vodohospodárskom fonde Slovenskej republiky
Slovenská národná rada sa uzniesla na tomto zákone:

§ 1
Zriaďuje sa Štátny vodohospodársky fond Slovenskej republiky (ďalej len „fond“).1)
§ 2
(1) Fond spravuje Ministerstvo lesného a vodného hospodárstva Slovenskej republiky (ďalej len „ministerstvo“) a za hospodárenie s jeho prostriedkami zodpovedá minister lesného a vodného hospodárstva Slovenskej republiky (ďalej len „minister“).
(2) Fond je inou štátnou orgánizáciou;2) vo svojom mene môže nadobúdať práva a zaväzovať sa.
(3) Na čele fondu je riaditeľ, ktorého vymenúva a odvoláva minister.
(4) Minister zriaďuje ako svoj poradný orgán Radu fondu.
(5) Podrobnosti o organizácii fondu a jeho činnosti upraví štatút fondu, ktorý schvaľuje vláda Slovenskej republiky.
§ 3
Zdrojmi fondu sú:
a) dotácie zo štátneho rozpočtu Slovenskej republiky na rozvojové investície, ako aj ďalšie potreby súvisiace s činnosťou podnikov vodného hospodárstva,
b) úvery od peňažných ústavov,
c) úroky z prostriedkov fondu,
d) príjmy z činnosti fondu,
e) príjmy zo sankčného postihu žiadateľov v prípadoch, ak sa nevyužili prostriedky fondu podľa určených podmienok,
f) dary a príspevky od fyzických a právnických osôb,
g) ďalšie zdroje ustanovené osobitnými predpismi.
§ 4
(1) Prostriedky fondu možno použiť na krytie:
a) menovitých rozvojových stavieb vodného hospodárstva, s výnimkou tých stavieb, na ktoré sa poskytujú prostriedky podľa osobitného predpisu,3)
b) hydrogeologického prieskumu,
c) následkov havárií na vodohospodárskych dielach a zariadeniach spôsobených prírodným činiteľom,
d) negatívnych ekonomických dôsledkov z obmedzeného využívania zdrojov vody vyvolaného prírodným činiteľom, haváriami, racionalizačnými opatreniami a zmenami výrobného programu u odberateľov,
e) úloh rozvoja vedy a techniky, ktorých výsledky sa budú uplatňovať v podnikoch vodného hospodárstva,
f) ostatných potrieb súvisiacich s činnosťou fondu a s činnosťou podnikov vodného hospodárstva, ak nie sú kryté z iných zdrojov.
(2) Prostriedky fondu možno použiť pre právnické osoby a podnikateľské subjekty.
(3) Na poskytnutie prostriedkov fondu nie je právny nárok.
§ 5
(1) O poskytnutí prostriedkov fondu rozhoduje minister.
(2) Fond zisťuje všetky okolnosti potrebné pre rozhodnutie o efektívnom použití prostriedkov fondu. Žiadatelia o poskytnutie prostriedkov fondu a subjekty, ktoré tieto prostriedky použili, sú povinné poskytovať fondu a orgánom štátnej správy vodného hospodárstva potrebné informácie a umožňovať vstup do príslušných objektov.
(3) Fond kontroluje použitie poskytnutých prostriedkov v súčinnosti s orgánmi štátnej správy vodného hospodárstva.
(4) Prostriedky fondu možno použiť len na účel, na ktorý boli poskytnuté; nepoužité prostriedky je žiadateľ povinný vrátiť.
(5) Ak žiadateľ použil prostriedky fondu v rozpore s určenými alebo dohodnutými podmienkami, je povinný ich fondu vrátiť a uhradiť penále podľa osobitného predpisu.4)
(6) Podrobnosti o podmienkach poskytovania a používania prostriedkov fondu upraví ministerstvo všeobecne záväzným právnym predpisom.
§ 6
Zostatok peňažných prostriedkov fondu po finančnom zúčtovaní vzťahov k štátnemu rozpočtu Slovenskej republiky koncom roka neprepadá.
§ 7
Na rozhodovanie podľa § 5 ods. 1 sa nevzťahujú predpisy o správnom konaní.5)
§ 8
Tento zákon nadobúda účinnosť dňom vyhlásenia.

F. Mikloško v. r.
J. Čarnogurský v. r.

1) § 23 ods. 1 zákona SNR č. 592/1990 Zb. o rozpočtových pravidlách Slovenskej republiky.
2) § 62 písm. b) Hospodárskeho zákonníka.
3) Zákon SNR č. 128/1991 Zb. o Štátnom fonde životného prostredia Slovenskej republiky.
4) § 16 zákona SNR č. 592/1990 Zb.
5) Zákon č. 71/1967 Zb. o správnom konaní (správny poriadok).